1994D0442 — DA — 17.07.2001 — 002.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

▼B

KOMMISSIONENS BESLUTNING

af 1. juli 1994

om indførelse af en forligsprocedure i forbindelse med regnskabsafslutningen for Den Europæiske Udviklings- og Garantifond for Landbruget (EUGFL), Garantisektionen

(94/442/EF)

KOMMISSIONEN FOR DE EUROPÆISKE FÆLLESSKABER HAR — under henvisning til traktaten om oprettelse af Det Europæiske Fællesskab, under henvisning til Rådets forordning (EØF) nr. 729/70 af 21. april 1970 om finansiering af den fælles landbrugspolitik ( 1 ), senest ændret ved forordning (EØF) nr. 2048/88 ( 2 ), særlig artikel 5, stk. 3, og ud fra følgende betragtninger: ud fra følgende betragtninger: Der påtænkes en reform af regnskabsafslutningsprocedurerne for Den Europæiske Udviklings- og Garantifond for Landbruget, EUGFL, (herefter benævnt Garantisektionen), og Rådet vil derfor få forelagt et forslag til forordning om visse ændringer af forordning (EØF) nr. 729/70, der bl.a. går ud på, at en medlemsstat og Kommissionen skal forsøge at forlige deres opfattelser, inden Kommissionen træffer beslutning om at afslå EF-finansiering af medlemsstatens udgifter; de gældende regnskabsafslutningsbestemmelser hindrer ikke, at Kommissionen allerede nu indfører en sådan forligsprocedure; der bør derfor oprettes et forligsorgan, som skal muliggøre en indbyrdes tilnærmelse af Kommissionens og en medlemsstats opfattelser, når disse afviger fra hinanden, og der bør fastsættes nærmere bestemmelser for organets virkemåde; de i denne beslutning fastsatte foranstaltninger er i overensstemmelse med udtalelse fra EUGFL-komitéen — VEDTAGET FØLGENDE BESLUTNING:

Artikel 1

1. Der oprettes under Kommissionen et forligsorgan, i det følgende benævnt »organet«, som i forbindelse med regnskabsafslutningen for EUGFL, Garantisektionen, har følgende opgaver:

a) at behandle sager, der forelægges det af enhver medlemsstat, der efter kontrol i henhold til artikel 9 i forordning (EØF) nr. 729/70 og efter tosidet drøftelse af resultatet af denne kontrol, af de ansvarlige tjenestegrene i Kommissionen under henvisning til denne beslutning, formelt har fået meddelelse om, at visse udgifter, som den pågældende medlemsstat har afholdt, ikke kan refunderes af EUGFL, Garantisektionen,

b) at forsøge at forlige Kommissionens og den pågældende medlemsstats divergerende opfattelser, og

c) herefter at udfærdige en rapport om resultatet af forligsbestræbelserne, ledsaget af enhver bemærkning, som organet anser for hensigtsmæssig, såfremt tvisten fortsat består helt eller delvis.

2. For regnskabsafslutningsprocedurens videre forløb gælder følgende bestemmelser:

a) organets holdning foregriber ikke Kommissionens endelige beslutning om regnskabsafslutningen og berører ikke den pågældende medlemsstats ret til at indbringe en sådan beslutning for Domstolen i henhold til traktatens artikel 173

b) den omstændighed, at organet ikke får forelagt en sag, skader på ingen måde en medlemsstat, til hvilken Kommissionen har sendt en meddelelse som omhandlet i stk. 1, litra a).

Artikel 2

1. Hvis en medlemsstat ønsker at forelægge en sag for organet, skal det ske senest 30 arbejdsdage efter modtagelsen af den meddelelse, der omhandles i artikel 1, stk. 1, litra a), ved en begrundet forligsanmodning, der rettes til organets sekretariat, hvis adresse vil blive meddelt medlemsstaterne gennem EUGFL-komitéen.

2. Forligsanmodningen efterkommes kun, hvis det fremgår af den pågældende meddelelse fra Kommissionen, at den bebudede finansielle korrektion for en budgetpost vedrører et beløb, der

— overstiger 0,5 mio. ECU eller

— udgør over 25 % af den pågældende medlemsstats samlede årlige udgifter under den pågældende budgetpost.

Hvis den pågældende medlemsstat under den tosiddede drøftelse, jf. artikel 1, stk. 1, litra a), behørigt begrundet har påberåbt sig, at det drejer sig om et principielt spørgsmål vedrørende EF-bestemmelsernes gennemførelse, kan organets formand dog erklære, at en forligsanmodning skal efterkommes.

3. Organets sekretariat anerkender modtagelsen af forligsanmodningen over for den pågældende medlemsstat.

4. Organet udfører sit arbejde så uformelt og hurtigt som muligt, idet det baserer sig på de pågældende sagsakter og en upartisk høring af Kommissionens tjenestegrene og de berørte nationale myndigheder. Når organet har gennemgået sagen, sender det den i artikel 1, stk. 1, litra c), omhandlede rapport til parterne.

5. Hvis det ikke er lykkedes organet senest fire måneder efter, at det har fået forelagt sagen, at tilnærme Kommissionen og den berørte medlemsstats opfattelser, anses forligsbestræbelserne for at være slået fejl. I så fald angives det i den rapport, der omhandles i artikel 1, stk. 1, litra c), hvilke elementer der har forhindret en tilnærmelse af opfattelserne.

6. Rapporten, der udarbejdes inden for ovennævnte frist, fremsendes:

— til den medlemsstat, der har forelagt sagen for organet

— til de øvrige medlemsstater gennem EUGFL-komitén

— til Kommissionen i forbindelse med forslaget til beslutning om afslutning af de pågældende regnskaber.

Artikel 3

1. ►M1 Organet skal have fem medlemmer, der udvælges blandt personer, hvis uafhængighed er uomtvistelig, og som er højt kvalificerede inden for de områder, der henhører under EUGFL, Garantisektionen, eller har praktisk erfaring i finansiel revision. Medlemmerne skal være statsborgere fra forskellige medlemsstater. ◄

▼M2

Kommissionen udpeger formanden og medlemmerne for et indledende mandat på tre år efter høring af EUGFL-komitéen, jf. artikel 14, stk. 1, litra a), i forordning (EF) nr. 1258/1999. Mandatet kan kun fornyes for et år ad gangen, idet komitéen underrettes herom. Hvis den formand, der skal udnævnes, i forvejen er medlem af organet, bliver det indledende formandsmandat dog på tre år.

Kommissionen udpeger endvidere ligeledes efter høring af EUGFL-komitéen, jf. artikel 14, stk. 1, litra a), i forordning (EF) nr. 1258/1999, suppleanterne, der opfylder de i første afsnit fastsatte kriterier, og som indkaldes i den rækkefølge, de er opført på Kommissionens liste.

▼B

Navnene på organets formand, medlemmer og suppleanter offentliggøres i De Europæiske Fællesskabers Tidende, C-udgaven.

2. Organets medlemmer modtager et vederlag, hvis størrelse afhænger af vanskeligheden af de sager der forelægges, og hvor lang tid medlemmerne må bruge på opgaven.

3. ►M2 Efter mandatets udløb fortsætter medlemmet eller i givet fald formanden i sin funktion, indtil vedkommende erstattes, eller mandatperioden fornyes. ◄

4. ►M2 Et medlems mandat ophører inden mandatperiodens udløb ved frivillig eller tvungen udtræden eller ved dødsfald. Medlemmet erstattes i så fald for den resterende del af mandatperioden af den første disponible suppleant. I tilfælde af formandens udtræden eller død udpeger Kommissionen dog det medlem, der skal varetage formandsfunktionen i den resterende del af mandatperioden, efter høring af EUGFL-komitéen, jf. artikel 14, stk. 1, litra a), i forordning (EF) nr. 1258/1999. ◄

Tvungen udtræden anvendes i tilfælde af medlemmer, som ikke længere opfylder de nødvendige betingelser for at udøve deres hverv i organet, eller som har begået en alvorlig fejl, eller som meddeler, at de af en eller anden grund er indisponible på ubestemt tid; i så fald kan Kommissionen fritage den pågældende fra dennes hverv efter høring af EUGFL-komitéen.

5. Hvis et medlem erklærer, at han ikke står til rådighed i en bestemt periode, kan formanden beslutte at erstatte ham med en suppleant i denne periode.

Artikel 4

1. Organets møder finder sted på Kommissionens hjemsted. Formanden forbereder og tilrettelægger organets arbejde; hvis han er forhindret heri, udøves formandshvervet af det ældste medlem, jf. dog artikel 3, stk. 4.

Kommissionens tjenestegrene varetager organets sekretariatsfunktion.

2. Intet medlem kan deltage i organets arbejde eller undertegne rapporten, hvis han i sine tidligere funktioner har været personligt involveret i den pågældende sag.

3. Organets rapporter skal vedtages med absolut flertal blandt de tilstedeværende medlemmer, og der skal tre medlemmer til, for at organet er beslutningsdygtigt, jf. dog stk. 2.

Rapporterne undertegnes af formanden og de øvrige medlemmer, der har deltaget i drøftelserne, og deponeres i organets sekretariat.

Artikel 5

1. Organets medlemmer udfører deres hverv i fuldkommen uafhængighed og må hverken søge eller modtage instruktioner fra nogen regering eller noget andet organ.

2. Organets medlemmer må ikke videregive oplysninger, de har fået kendskab til gennem deres arbejde i organet, jf. i øvrigt bestemmelserne i traktatens artikel 214. Oplysningerne er fortrolige og omfattet af tavshedspligt.

Artikel 6

Denne beslutning er rettet til medlemsstaterne.

( 1 ) EFT nr. L 94 af 28. 4. 1970, s. 13.

( 2 ) EFT nr. L 185 af 15. 7. 1988, s. 1.